CELEX: 32020D1119
Language: el
Date: 2020-07-27 00:00:00
Title: Εκτελεστική απόφαση (ΕΕ) 2020/1119 της Επιτροπής της 27ης Ιουλίου 2020 για την παράταση του μέτρου που έλαβε η Υπηρεσία Υγείας και Ασφάλειας του Ηνωμένου Βασιλείου με το οποίο επιτρέπεται η διάθεση στην αγορά και η χρήση σε εξωτερικούς χώρους του βιοκτόνου προϊόντος Ficam D, σύμφωνα με τον κανονισμό (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου [κοινοποιηθείσα υπό τον αριθμό C(2020) 4968] (Το κείμενο στην αγγλική γλώσσα είναι το μόνο αυθεντικό)

29.7.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 243/3
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2020/1119 ΤΗΣ ΕΠΙΤΡΟΠΗΣ
         της 27ης Ιουλίου 2020
         για την παράταση του μέτρου που έλαβε η Υπηρεσία Υγείας και Ασφάλειας του Ηνωμένου Βασιλείου με το οποίο επιτρέπεται η διάθεση στην αγορά και η χρήση σε εξωτερικούς χώρους του βιοκτόνου προϊόντος Ficam D, σύμφωνα με τον κανονισμό (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου
         
            
               [κοινοποιηθείσα υπό τον αριθμό C(2020) 4968]
            
         
         (Το κείμενο στην αγγλική γλώσσα είναι το μόνο αυθεντικό)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου, της 22ας Μαΐου 2012, σχετικά με τη διάθεση στην αγορά και τη χρήση βιοκτόνων (1), και ιδίως το άρθρο 55 παράγραφος 1 τρίτο εδάφιο, σε συνδυασμό με το άρθρο 131 της συμφωνίας για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας (2),
         Εκτιμώντας τα ακόλουθα:
         
                     (1)
                  
                  
                     Στις 3 Σεπτεμβρίου 2019, η Υπηρεσία Υγείας και Ασφάλειας του Ηνωμένου Βασιλείου (στο εξής: αρμόδια αρχή) εξέδωσε, σύμφωνα με το άρθρο 55 παράγραφος 1 πρώτο εδάφιο του κανονισμού (ΕΕ) αριθ. 528/2012, απόφαση να επιτραπεί η διάθεση στην αγορά και η χρήση σε εξωτερικούς χώρους του βιοκτόνου προϊόντος Ficam D κατά φωλιών ασιατικής σφήκας έως την 1η Μαρτίου 2020 (στο εξής: μέτρο). Η αρμόδια αρχή γνωστοποίησε στην Επιτροπή και στις αρμόδιες αρχές των λοιπών κρατών μελών το μέτρο και τους λόγους που το υπαγόρευσαν, σύμφωνα με το άρθρο 55 παράγραφος 1 δεύτερο εδάφιο του εν λόγω κανονισμού.
                  
               
                     (2)
                  
                  
                     Σύμφωνα με τις πληροφορίες που παρασχέθηκαν από την αρμόδια αρχή, το μέτρο ήταν αναγκαίο για την προστασία των ζώων και του περιβάλλοντος, ιδίως των μελισσών και άλλων ωφέλιμων εντόμων. Η ασιατική σφήκα (Vespa velutina nigrithorax de Buysson, 1905) αναφέρεται ως χωροκατακτητικό ξένο είδος ενωσιακού ενδιαφέροντος στον εκτελεστικό κανονισμό (ΕΕ) 2016/1141 της Επιτροπής (3), καθώς υπάρχουν επιστημονικά στοιχεία που αποδεικνύουν ότι είναι πιθανό να έχει σημαντικές δυσμενείς επιπτώσεις στη βιοποικιλότητα ή στις σχετικές υπηρεσίες οικοσυστήματος. Πιο συγκεκριμένα, η ασιατική σφήκα αποτελεί απειλή για τις μέλισσες και άλλα ωφέλιμα έντομα τα οποία θηρεύει, διαταράσσοντας τον οικολογικό ρόλο τους.
                  
               
                     (3)
                  
                  
                     Το άρθρο 17 του κανονισμού (ΕΕ) αριθ. 1143/2014 του Ευρωπαϊκού Κοινοβουλίου και του Συμβουλίου (4) απαιτεί από τα κράτη μέλη να εφαρμόζουν ταχέως μέτρα εξάλειψης μετά τον εντοπισμό είδους του καταλόγου στο έδαφός τους σε αρχικό στάδιο της εισβολής.
                  
               
                     (4)
                  
                  
                     Το Ficam D είναι σκόνη που περιέχει βενδιοκάρβη ως δραστική ουσία, η οποία έχει εγκριθεί για χρήση σε βιοκτόνα προϊόντα του τύπου προϊόντων 18 (εντομοκτόνα, ακαρεοκτόνα και προϊόντα για την καταπολέμηση άλλων αρθροπόδων), όπως ορίζονται στο παράρτημα V του κανονισμού (ΕΕ) αριθ. 528/2012. Το Ficam D αδειοδοτήθηκε βάσει της εθνικής νομοθεσίας για τα βιοκτόνα του Ηνωμένου Βασιλείου και αποτέλεσε κεντρική συνιστώσα στην αντιμετώπιση και την εξουδετέρωση από το Ηνωμένο Βασίλειο φωλιών ασιατικής σφήκας. Η άδεια του Ficam D δυνάμει του κανονισμού (ΕΕ) αριθ. 528/2012 περιορίζει τη χρήση του αποκλειστικά στους εσωτερικούς χώρους, λόγω δυνητικών ανησυχιών για το περιβάλλον από τη χρήση σε εξωτερικούς χώρους.
                  
               
                     (5)
                  
                  
                     Στις 28 Ιανουαρίου 2020 η Επιτροπή έλαβε από την αρμόδια αρχή αιτιολογημένη αίτηση για παράταση του μέτρου, σύμφωνα με το άρθρο 55 παράγραφος 1 τρίτο εδάφιο του κανονισμού (ΕΕ) αριθ. 528/2012. Η αίτηση υποβλήθηκε με βάση ανησυχίες ότι οι μέλισσες και άλλα ωφέλιμα έντομα θα μπορούσαν να κινδυνεύουν από την ασιατική σφήκα και μετά την 1η Μαρτίου 2020 και λαμβανομένου υπόψη ότι το Ficam D είναι ζωτικής σημασίας για τον περιορισμό της επικινδυνότητας της ασιατικής σφήκας.
                  
               
                     (6)
                  
                  
                     Η αρμόδια αρχή αναζητεί εναλλακτικές λύσεις για την αντιμετώπιση των φωλιών της ασιατικής σφήκας, καθώς και εναλλακτικές λύσεις προς την άμεση αντιμετώπιση των φωλιών, για παράδειγμα με δολώματα. Ωστόσο, εξακολουθεί να απαιτείται χρόνος για τη διεξαγωγή δοκιμών και την ανάλυση των εναλλακτικών λύσεων προκειμένου να επιβεβαιωθεί η βιωσιμότητα και η αποτελεσματικότητά τους, και να προσδιοριστεί η καλύτερη εναλλακτική λύση προς το Ficam D.
                  
               
                     (7)
                  
                  
                     Επιπλέον, σύμφωνα με την αρμόδια αρχή, από την αρχική διερεύνηση των εναλλακτικών λύσεων προκύπτουν πλεονεκτήματα από την αντιμετώπιση των φωλιών ασιατικής σφήκας με Ficam D έναντι άλλων εναλλακτικών λύσεων. Η αντιμετώπιση με Ficam D δεν απαιτεί επαναλαμβανόμενες εφαρμογές, γεγονός που εμποδίζει την απελευθέρωση βασιλισσών ικανών να δημιουργήσουν νέες φωλιές· δεν διεγείρει τις σφήκες, γεγονός που έχει σημασία ιδίως όταν η αντιμετώπιση λαμβάνει χώρα σε κατοικημένες περιοχές, και δεν απαιτεί τον εμποτισμό των φωλιών, όπως τα προϊόντα με βάση υγρό, που θα μπορούσαν να προκαλέσουν τη διάλυση των φωλιών, καθιστώντας ιδιαίτερα δυσχερείς ή αδύνατες κρίσιμες εργαστηριακές αναλύσεις, όπως η γενετική ανάλυση για τον προσδιορισμό της συνάφειας των φωλιών.
                  
               
                     (8)
                  
                  
                     Δεδομένου ότι η έλλειψη ελέγχου της ασιατικής σφήκας ενδέχεται να θέσει σε κίνδυνο τις μέλισσες και άλλα ωφέλιμα έντομα, και ότι ο κίνδυνος αυτός δεν μπορεί να περιοριστεί επαρκώς με άλλα μέσα, είναι σκόπιμο να επιτραπεί στην αρμόδια αρχή να παρατείνει το μέτρο υπό ορισμένες προϋποθέσεις.
                  
               
                     (9)
                  
                  
                     Λαμβανομένου υπόψη ότι το μέτρο έληξε στις 2 Μαρτίου 2020, η παρούσα απόφαση θα πρέπει να έχει αναδρομική ισχύ.
                  
               
                     (10)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής βιοκτόνων,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η Υπηρεσία Υγείας και Ασφάλειας του Ηνωμένου Βασιλείου μπορεί να παρατείνει την άδεια διάθεσης στην αγορά και χρήσης σε εξωτερικούς χώρους του βιοκτόνου προϊόντος Ficam D έως το τέλος της μεταβατικής περιόδου που προβλέπεται στη συμφωνία για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας ή έως τις 3 Σεπτεμβρίου 2021, ανάλογα με το ποια ημερομηνία είναι προγενέστερη, εκτός από τη Βόρεια Ιρλανδία, για την οποία μπορεί να παρατείνει την εν λόγω άδεια έως τις 3 Σεπτεμβρίου 2021, υπό την προϋπόθεση ότι διασφαλίζει ότι το προϊόν χρησιμοποιείται μόνο από πιστοποιημένους φορείς υπό την επίβλεψή της.
         
         
            Άρθρο 2
            Η παρούσα απόφαση απευθύνεται στο Ηνωμένο Βασίλειο της Μεγάλης Βρετανίας και της Βόρειας Ιρλανδίας.
            Εφαρμόζεται από την 2α Μαρτίου 2020.
         
         
            Βρυξέλλες, 27 Ιουλίου 2020.
            
               
                  Για την Επιτροπή
               
               Στέλλα ΚΥΡΙΑΚΙΔΟΥ
               
                  Μέλος της Επιτροπής
               
            
         
         
            (1)  ΕΕ L 167 της 27.6.2012, σ. 1.
         
            (2)  ΕΕ L 29 της 31.1.2020, σ. 7.
         
            (3)  Εκτελεστικός κανονισμός (ΕΕ) 2016/1141 της Επιτροπής, της 13ης Ιουλίου 2016, για την έκδοση καταλόγου χωροκατακτητικών ξένων ειδών ενωσιακού ενδιαφέροντος σύμφωνα με τον κανονισμό (ΕΕ) αριθ. 1143/2014 του Ευρωπαϊκού Κοινοβουλίου και του Συμβουλίου (ΕΕ L 189 της 14.7.2016, σ. 4).
         
            (4)  Κανονισμός (ΕΕ) αριθ. 1143/2014 του Ευρωπαϊκού Κοινοβουλίου και του Συμβουλίου, της 22ας Οκτωβρίου 2014, για την πρόληψη και διαχείριση της εισαγωγής και εξάπλωσης χωροκατακτητικών ξένων ειδών (ΕΕ L 317 της 4.11.2014, σ. 35).